Frederik Vad (S), 2025-03-13:
Tak for det, formand.
Det Konservative Folkeparti ønsker, at Danmark skal afsøge mulighederne for at gøre noget i forhold til de internationale konventioner og rammerne for dem, herunder Den Europæiske Menneskerettighedsdomstol.
Det er jo en debat, vi har haft før.
Vi har faktisk haft den en hel del gange.
Det er jo sådan, at det her beslutningsforslag, som jeg forstår det, faktisk var programsat til at blive behandlet i januar.
Førstebehandlingen er så blevet rykket.
Hvis det var sket i januar, ville det jo have været sådan, at der var gået under en måned, siden vi havde haft diskussionen sidst.
Vi stod her jo få dage før juleaften, hvor vi havde en forespørgselsdebat med udlændingeministeren og udenrigsministeren om netop det her spørgsmål.
Der er jo i hvert fald hos Socialdemokratiet ikke så meget, der har forandret sig i vores syn på det her.
Vi mener, at den internationale retsorden er vigtig.
Vi ønsker og tror på, da Danmark får gavn af stærke internationale aftaler.
Derfor mener vi, at det internationale samarbejde også på konventionsområdet skal fastholdes, og Danmarks deltagelse i det skal som udgangspunkt være præmissen for det, vi gør hertillands.
Og vi ser nogle store problemer ikke mindst i forhold til den europæiske menneskerettighedskonvention i almindelighed og Den Europæiske Menneskerettighedsdomstol i særdeleshed, for som hr. Steffen Larsen sagde i et spørgsmål til udlændingeministeren lige før, er det domstolens praksis, som jo i virkeligheden er udfordringen her, og egentlig ikke nødvendigvis de meget brede formuleringer, der f.eks. gør sig gældende i konventionens artikel 8 og artikel 14.
Vi har en udfordring i dag med, at for mange kriminelle udlændinge ikke kan blive sendt hjem.
Vi har en udfordring med, at borgerne ikke bare i Danmark, men i en række europæiske lande, føler sig krænket på deres retfærdighedssans, når de ser, at mennesker, som egentlig ikke har noget at gøre i deres samfund, kan få lov til at være der, selv om de er dømt for ret alvorlig kriminalitet.
Det er en udfordring, og det skal vi gøre noget ved både af politiske grunde, men faktisk også af demokratiske grunde.
For hvis ikke, hvad skal man sige, almindelige partier får løst det her problem, kan det true selve opbakning til de demokratiske institutioner og i sidste ende til folkestyret.
Det er jeg ikke et sekund i tvivl om.
Og de strømninger, vi ser på tværs af europæiske lande i øjeblikket, viser jo netop, at hvis ikke de etablerede partier selv kan håndtere det her spørgsmål, kommer der nogle andre og gør et forsøg på det – nogle, som i virkeligheden har nogle værdigrundlag, der for nogles vedkommende strider meget imod det, vi står for.
Så vi skal have gjort noget ved det her.
Vi har sat nogle ting i gang.
Der er blevet udnævnt en konventionsambassadør, og derfor er det jo ikke rigtigt, når fru Brigitte Klintskov Jerkel siger, at der ingenting er sket, for vi har fået en konventionsambassadør.
Som jeg forstår det på udenrigsministeren og Udenrigsministeriet, er der ved at blive etableret et sekretariat omkring den konventionsambassadør, og der står jo også i regeringsgrundlaget, at vi fra regeringens side skal lave en udredning, som skal give et blik på, hvordan man kan håndtere både konventionen og domstolen fra dansk side.
Så der sker nogle ting på det her område, og Socialdemokratiet ønsker at presse på.
Vi kommer til at følge konventionsambassadørens arbejde meget tæt.
Vi kommer til at holde meget øje med, om der bliver udført et godt stykke arbejde.
Vi kan ikke støtte beslutningsforslaget her, og jeg vil måske slutte af med at opfordre speciel Det Konservative Folkeparti til at finde nogle andre veje til at skubbe den her diskussion fremad.
Vi kan jo godt stå hernede i Folketingssalen også om 3 måneder eller om et halvt år og diskutere det samme i en forespørgselsdebat eller forhandlingen om et B-forslag, men jeg vil faktisk opfordre til, man bruger nogle af de andre parlamentariske redskaber, der er herinde.
Det var jo Socialdemokratiet og Dansk Folkeparti, der oprindelig måtte tage initiativ til at lave en høring i Udlændinge- og Integrationsudvalget om det spørgsmål, som forhåbentlig kommer, inden vi går på sommerferie.
Det er en vej at gå at prøve at få flere eksperter til at byde ind og give os et blik på, hvordan vi kan gøre noget her.
Der er andre redskaber i udvalget, som jeg bare vil opfordre til at vi tager i anvendelse, for den diskussion, vi har i dag, havde vi også for 3 måneder siden, og jeg tror, at hvis vi skal skubbe kampen fremad, skal vi gøre det på en lidt anden vis.
Med de ord vil jeg afvise beslutningsforslaget på vegne af Socialdemokratiet, men sige, at vi fortsætter kampen for at få noget mere fornuft og retfærdighed ind i den her opgave.